b'\n_START_ARTICLE_\nReims\n_START_SECTION_\nZgodovina\n_START_PARAGRAPH_\nLeta 80 pr. n. \xc5\xa1t. je keltsko pleme Remov na tem ozemlju zgradilo oppidum. Reims se omenja v Cezarjevih komentarjih kot Durocortorum. Med napredovanjem rimske vojske so Remi zavrnili zvezo z Belgi in za zaveznike izbrali Rimljane, s \xc4\x8dimer so si zagotovili naklonjenost zavojevalcev. Durocortorum je bil uvr\xc5\xa1\xc4\x8den v seznam zavezni\xc5\xa1kih mest, kar je zanj pomenilo neodvisnost._NEWLINE_Kr\xc5\xa1\xc4\x8danstvo se je v kraju uveljavilo sredi 3. stoletja, v tem obdobju je bila ustanovljena tudi Reimska nad\xc5\xa1kofija. Konzul Jovinus, vpliven podpornik nove vere, je zavrnil barbare ob njihovih vdorih v \xc5\xa0ampanjo v letu 336. V letu 406 so mesto zavzeli Vandali, njegovega \xc5\xa1kofa svetega Nikasija pa ubili. Kasneje je z ognjem in me\xc4\x8dem mesto pokoril hunski poglavar Atila._NEWLINE_Leta 496 - deset let po tem, ko je Klodvik I., kralj Salijskih Frankov, zmagal v Soissonsu - ga je krstil Remigij, reimski \xc5\xa1kof, z oljem iz svete steklenice - domnevno prinesene z neba golobom za Klodvikov krst in kasneje shranjena v opatiji Saint-Remi. Skozi stoletja je ta dogodek ob kronanju Klodvika I. postal simbol, uporabljen pri monarhiji za terjatev od Boga dane pravice do vladanja._NEWLINE_V Reimsu sta se sre\xc4\x8dala pape\xc5\xbe \xc5\xa0tefan II. in Pipin Mali, pape\xc5\xbe Leon III. in Karel Veliki; tukaj je pape\xc5\xbe \xc5\xa0tefan IV. kronal Ludvika Pobo\xc5\xbenega. Francoski kralj Ludvik IV. je v letu 940 predal kraj in grofijo nad\xc5\xa1kofu Artaldu. Ludvik VII. je podelil plemi\xc5\xa1ki naziv vojvode Viljemu Belorokem, nad\xc5\xa1kofu od leta 1176 do 1202._NEWLINE_V 10. stoletju je Reims postal sredi\xc5\xa1\xc4\x8de duhovne kulture, nad\xc5\xa1kof Adalberon je ustanavljal \xc5\xa1ole, v katerih so se u\xc4\x8dili \xc2\xbbsvobodomiselne umetnosti\xc2\xab. Adalberon je bil tudi med prvimi tvorci revolucije, ki je postavila Kapetinge na oblast in zamenjala Karolinge._NEWLINE_Najpomembnej\xc5\xa1a prednost nad\xc5\xa1kofov je bila posvetitev oz. maziljenje francoskih kraljev - privilegij, ki je pripadal Reimsu in nad\xc5\xa1kofom (razen v nekaj izjemah), v \xc4\x8dasu od kralja Filipa II. Avgusta (vladal od 1180 - 1223) \xc5\xa1a vse do Karla X. (maziljen 1825). Ludvik XII. je podelil mestni komuni ustanovno listino oz. mestne pravice v letu 1139. Sporazum v Troyesu (1420) je mesto dodelil Angliji, ki si ga je hotela prisvojiti \xc5\xbee med njegovim obleganjem leta 1360. S prihodom Ivane Orleanske so bili Angle\xc5\xbei pregnani iz mesta, njen vpliv pa je leta 1429 pripomogel h kronanju Karla VII. v Reimski stolnici. Upor v Reimsu nastal zaradi davka na sol v letu 1461, je Ludvika XI. kruto zadu\xc5\xa1il. Leta 1585 je bilo mesto na strani Katoli\xc5\xa1ke lige, po bitki pri Ivryju (1590) podvr\xc5\xbeeno Henriku IV._NEWLINE_V invaziji vojne \xc5\xa0este koalicije leta 1814 so proti napoleonske zavezni\xc5\xa1ke vojske zgubile in ponovno zajele Reims; med francosko-prusko vojno (1870-1871)so zmagoviti Nemci postavili sede\xc5\xbe generalnega guvernerja in ga osiroma\xc5\xa1ili s te\xc5\xbekimi zahtevami._NEWLINE_Leta 1909 je Reims gostil prvo mednarodno letalsko razstavo, na kateri so med drugim sodelovali tudi pionirji letalstva Glenn Curtiss, Louis Bl\xc3\xa9riot in Louis Paulhan._NEWLINE_Med prvo svetovno vojno je bilo mesto mo\xc4\x8dno po\xc5\xa1kodovano, vklju\xc4\x8dno s stolnico. Cerkev je bila ponovno grajena iz ru\xc5\xa1evin v naslednjih 40. letih, prav tako tudi ostale pomembnej\xc5\xa1e zgradbe v mestu._NEWLINE_V \xc4\x8dasu druge svetovne vojne je utrpel \xc5\xa1e nekaj dodatne \xc5\xa1kode. V Reimsu je 7. maja 1945 general Eisenhower prejel brezpogojno vdajo Wehrmachta. Vdajo je na Vrhovnem \xc5\xa1tabu zavezni\xc5\xa1kih sil podpisal nem\xc5\xa1ki vodja osebja general Alfred Jodl, kot predstavnik Karla D\xc3\xb6nitza.\n_START_SECTION_\nGeografija\n_START_PARAGRAPH_\nMesto le\xc5\xbei na ravnini ob reki Vesle in kanalu, ki povezuje reki Aisne in Marno. Ju\xc5\xbeno in zahodno od njega se vzdiguje gozdnato Reimsko gri\xc4\x8devje._NEWLINE_S skoraj 200.000 prebivalci je Reims dale\xc4\x8d najve\xc4\x8dje mesto v regiji in dvanajsto po vrsti v Franciji.\n_START_SECTION_\nVino\n_START_PARAGRAPH_\nReims, skupaj z \xc3\x89pernay in Ay, deluje kot eden od centrov proizvodnje \xc5\xa1ampanjca. \xc5\xa0tevilne najve\xc4\x8dje hi\xc5\xa1e za proizvodnjo \xc5\xa1ampanjca, znane kot les grandes marques, imajo sede\xc5\xbe v Reimsu in so odprte za degustacije in izlete. \xc5\xa0ampanjec se stara v \xc5\xa1tevilnih jamah in predorih pod Reimsom in tvorijo nekak\xc5\xa1en labirint pod mestom. Nekateri od teh odlomkov izvirajo iz rimskih \xc4\x8dasov.\n_START_SECTION_\n\xc5\xa0port\n_START_PARAGRAPH_\nMet letoma 1925 in 1969 je Reims na dirkali\xc5\xa1\xc4\x8du Reims-Gueux gostil znano avtomobilisti\xc4\x8dno dirko Grand Prix de la Marne, ki je enajstkrat \xc5\xa1tela tudi za Veliko nagrado Francije.'